钦定古今图书集成/明伦汇编/官常典/第449卷 > 耿国
## 钦定古今图书集成/明伦汇编/官常典/第449卷 > 耿国

按《后汉书耿弇传》：“弇弟国，字叔虑。建武四年，初入侍
光武，拜为黄门侍郎，应对左右，帝以为能，迁射声校
尉。七年，射声官罢，拜驸马都尉。父况卒，国于次当嗣，
上疏以先侯爱少子霸，固自陈让，有诏许焉。后历顿
丘、阳翟、上蔡令，所在吏人称之，征为五官中郎将。是
时乌桓、鲜卑屡寇外境，国素有筹策，数言边事，帝器”
之。及匈奴薁鞬日逐王比自立为呼韩邪单于，款塞
称藩，愿捍御北方。事下公卿，议者皆以为天下初定，
中国空虚，边地情伪难知，不可许。国独曰：“臣以为宜
如孝宣故事受之，令东捍鲜卑，北拒匈奴，率厉四夷，
完复边郡，使塞下无晏开之警，万世有安宁之策也。”
帝从其议，遂立比为南单于。由是乌桓、鲜卑保塞自
守，北寇远遁，中国少事。二十七年，代冯勤为大司马，
又上言“宜置度辽将军、左右校尉，屯五原，以防逃亡。”
永平元年，卒官。显宗追思国言，后遂置度辽将军、左
右校尉，如其议焉。